ནས།།མཉམ་པར་གཞག་པས་ཚིགས་བཅད་གཅིག་བཟུང་ན།།དེ་བས་བསོད་ནམས་འདི་ནི་རྒྱ་ཆེར་འཕགས།།གང་གཱའི་བྱེ་མ་མང་པོ་ཇི་སྙེད་པ།།བསྐལ་པ་དེ་སྙེད་དུ་ཡང་ཕན་ཡོན་རྣམས།།བརྗོད་ཀྱང་ཡོངས་སུ་ཟད་པར་མི་ནུས་ཏེ།།ཏིང་འཛིན་འདི་བཟུང་བསོད་ནམས་ཤིན་ཏུ་ཆེ།།དེ་ཕྱིར་སངས་རྒྱས་ཕན་ཡོན་དག།ཤིན་ཏུ་བཟང་པོ་འདི་ཐོས་ནས།།སངས་རྒྱས་བསྔགས་པའི་ཏིང་འཛིན་འདི།།མྱུར་དུ་ལུང་ཡང་མནོད་པར་གྱིས།།སངས་རྒྱས་བྱེ་བ་བདུན་ཅུ་གསུམ།།སྔོན་གྱི་སྐྱེ་བར་བཀུར་སྟི་བྱས།།སངས་རྒྱས་དེ་དག་ཐམས་ཅད་ཀྱིས།།མདོ་སྡེ་འདི་ནི་རབ་ཏུ་བཤད།།མདོ་སྡེ་འདི་ཡི་མིང་ཡང་ནི།།སྙིང་རྗེ་ཆེན་པོར་འཇུག་ཅེས་བྱ།།འདི་ལ་མང་དུ་ཐོས་བསླབས་ན།།སངས་རྒྱས་ཆོས་ནི་རྙེད་མི་དཀའ།།འཇིག་རྟེན་འདྲེན་པ་མྱ་ངན་འདས།།ཕྱི་མའི་དུས་ན་དགེ་སློང་ནི།།སྡོམ་པ་མེད་པ་མང་པོ་དག།མང་དུ་ཐོས་པ་མི་འདོད་འབྱུང་།།ཚུལ་ཁྲིམས་བསྔགས་པ་རྗོད་བྱེད་ལ།།ཚུལ་ཁྲིམས་དོན་དུ་གཉེར་བ་མེད།།ཏིང་འཛིན་བསྔགས་པ་རྗོད་བྱེད་ལ།།ཏིང་འཛིན་དོན་དུ་གཉེར་བ་མེད།།ཤེས་རབ་བསྔགས་པ་རྗོད་བྱེད་ལ།།ཤེས་རབ་དོན་དུ་གཉེར་བ་མེད།།རྣམ་གྲོལ་བསྔགས་པ་རྗོད་བྱེད་ལ།།རྣམ་གྲོལ་དོན་དུ་གཉེར་བ་མེད།།ཇི་ལྟར་སྐྱེས་བུ་ལ་ལ་དག།ཙན་དན་དག་ནི་འདི་འདྲ་སྟེ།།སྤོས་ཀྱི་རྣམ་པ་ཡིད་འོང་ཞེས།།ཙན་དན་དག་གི་ཡོན་ཏན་བརྗོད།།དེ་ནས་མི་གཞན་ལ་ལ་ཡིས།།དེ་ལྟར་བསྔགས་པ་བརྗོད་པ་ཡི།།ཙན་དན་ཆུང་ཟད་སྲེལ་ཏམ་ཞེས།།སྐྱེས་བུ་ལ་ལས་དེ་དྲིས་ན།།སྐྱེས་བུ་དེ་ལ་སླར་སྨྲས་པ།།གང་གིས་འཚོ་བར་བྱེད་པ་ཡི།།སྤོས་ཀྱི་བསྔགས་པ་ང་བརྗོད་པ།།སྤོས་དེ་ང་ལ་མེད་ཅེས་སྨྲ།།དེ་བཞིན་རྣལ་འབྱོར་མི་བརྩོན་པ།།ཚུལ་ཁྲིམས་བསྔགས་པས་འཚོ་བ་དག།ཕྱི་མའི་དུས་ལ་འབྱུང་འགྱུར་ཏེ།།དེ་དག་ལ་ནི་ཚུལ་ཁྲིམས་མེད།།དེ་བཞིན་རྣལ་འབྱོར་མི་བརྩོན་པ།།ཏིང་འཛིན་བསྔགས་པས་འཚོ་བ་དག།ཕྱི་མའི་དུས་ལ་འབྱུང་འགྱུར་ཏེ།།དེ་དག་ལ་ནི་ཏིང་འཛིན་མེད།།དེ་བཞིན་རྣལ་འབྱོར་མི་བརྩོན་པ།།ཤེས་རབ་བསྔགས་པས་འཚོ་བ་དག།ཕྱི་མའི་དུས་ལ་འབྱུང་འགྱུར་ཏེ།།དེ་དག་ལ་ནི་ཤེས་